**Önk/75-11/2021.**

**J e g y z ő k ö n y v**

Készült Csongrád Város Önkormányzata Képviselő-testületének **2021. november 25-én** *(csütörtökön),* **15.00** **órai** kezdettel megtartott ***közmeghallgatásáról.***

**Az ülés helye:** a Városháza díszterme

**Jelen vannak:** Bedő Tamás polgármester, Cseri Gábor alpolgármester, Bartókné Vincze Zsuzsanna, Fábián György, Gyovai Zsolt, Havasi Jánosné, Laczkó Zsolt, Máté Attila, Murányi László, Nagypál Sándor és Dr. Törőcsik Attila képviselők, összesen 11-en,

dr. Barcsi Judit aljegyző, Kun József r.alezredes, városi rendőrkapitány, Kajtár István c.tű. alezredes, a Csongrádi Hivatásos Tűzoltóság parancsnoka,

Pintér Józsefné, a Gazdasági Ellátó Szervezet vezetője, Illés Péter, a Csongrádi Információs Központ Csemegi Károly Könyvtár és Tari László Múzeum igazgatója, Tóthné Fodor Zsuzsanna, az Óvodák Igazgatósága igazgatója, Lantos Sándor, a Csongrádi Közmű Szolgáltató Kft., Majzik Attila, a Délvilág c. újság tudósítója,

Rostáné Hajdú Erzsébet, az oktatási, művelődési, vallási-és sport bizottság nem képviselő tagja,

Dr. Héjja László Díszpolgár, valamint Dr. Sebestyén István „PRO URBE – CSONGRÁD” kitüntetettek,

továbbá a lakosság részéről 8 fő.

Bedő Tamás polgármester: Tisztelettel köszönti a közmeghallgatáson megjelent csongrádi állampolgárokat, a képviselő-testület tagjait, az intézmények és szervezetek képviselőit, vezetőit, valamint a jelenlévő Díszpolgári címmel és „PRO-URBE Csongrád díjjal kitüntetett vendégeket.

Továbbá tájékoztatja a jelenlévőket, hogy az önkormányzati törvény alapján a képviselő-testület évente legalább egyszer, előre meghirdetett közmeghallgatást tart, amelyen a helyi lakosság és a helyben érdekelt szervezetek képviselői a helyi közügyeket érintő kérdéseket és javaslatot tehetnek.

A közmeghallgatás célja, hogy az önkormányzati képviselők ne csak a hivatali apparátus közbeiktatásával, hanem közvetlenül kapják a lakosságtól az információkat.

Lehetőség volt előzetesen írásban kérdéseket benyújtani, valamint felszólalási jegyet kitölteni, amelyen fel lehetett tüntetni azokat a témákat, amelyekkel kapcsolatban a lakos hozzá kíván szólni. A végén lehetőség van arra, hogy bárki 3-5 percben a problémáját, felvetését észrevételét, e közmeghallgatás keretében feltegye.

Bedő Tamás polgármester a hozzászólások előtt tájékoztatást ad az aktuális covid helyzetről.

A Csongrádi Rendőrkapitányság tájékoztatása szerint, Csongrádon és térségében a mai napon 330 karanténra kötelezett személy van, akik közül nem mindenki fertőzött, a számadat a kontakt személyeket is tartalmazza. Most már a két járásban naponta 100 covidost azonosítanak be, akik közül 20-30 a csongrádi. A háziorvosoktól kapott információ szerint a lista esetenként késik, mert ennél többet szoktak szűrni, de a feldolgozás üteme lassabb.

Jelentősen megnövekedett a szűrést igénybe vevők száma is, amely részben a háziorvosok által kért, vagy önkéntes felkeresés alapján történik, ezért az a döntés született, hogy Csongrádon is lesz tesztelő hely. Várhatóan november 30-ától, Csongrád, Bercsényi u. 24. szám alatt a Nagycsaládosok Egyesületének közösségi helyiségében a Mentőszolgálat szűrőhelyt fog biztosítani. Köszönetét fejezi ki az egyesületnek az együttműködésért. Fontos, hogy ne az oltással egy helyen, ne egészségügyi, oktatási, vagy szociális intézményben legyen ez kialakítva. Két kijáratnak kell lennie az épületen, illetve szociális helyiséggel kell rendelkeznie, aminek ez az épület teljes mértékben megfelel. A mai naptól működik a csongrádi oltópont: moderna, pfizer, sinopharm oltásokat lehet felvenni.

Több megnyilatkozás volt a közösségi médiában azzal kapcsolatban, hogy miért kell regisztrálni a csongrádi oltóponton, miközben máshol erre nincs szükség. Ennek technikai okai vannak: egyrészt nem szeretnék, ha sorok állnának kint, másrészt a sinopharm oltás kivételével, ami egy ember, egy adag és így is van csomagolva, az összes többi ampulla és több van összecsomagolva. A moderna oltásnál 20 oltakozót össze kell várni, hogy egy ampulla megbontásánál ne menjen tönkre a többi. Várhatóan a következő oltakozási nap jövőhét kedd, de a bejövő igények alapján ez bármikor módosulhat. Az oltópont a Dr. Szarka Ödön Rendelőintézet hátsó helyiségében működik. A jövő hétre több, mint 70 jelentkező van, többnyire a harmadik oltásokat veszik fel. Szerencsére vannak első oltakozók is.

Írásban érkezett megkeresés Oravecz Sándor Csongrád, Gárdonyi G. utcai lakostól, aki a szomszédjai és munkatársai nevében kéri, hogy a Rév István utca közvilágítása legyen megoldva, valamint a Bercsényi - Rév utca, Rév és Társai Kft. előtti útkanyar javítása, illetve kiszélesítése legyen megoldva, mivel a téli időszakban a hajnali sötétségben mindez balesetveszélyes. Mindezeket a balesetek elkerülése végett kérik.

Bedő Tamás elmondja, hogy a Rév István utca tekintetében már jelezték a Démász felé a közvilágítás bővítési igényüket, ez a folyamat elindul, meg fogjuk válaszolni, hogy mikorra várható ennek kivitelezése, illetve az út szélesítésének a tervezése is megkezdődött.

**Hozzászólások:**

Rostáné Hajdú Erzsébet:

- Első felvetése az emberi elmúlással kapcsolatos: sokan tapasztalják, hogy több környező település temetőjében található urnafal. Csongrád városa gondolkodik-e egy urnafal felállításában, létesítésében?

- A Tisza Fahíd és Körös-torok közötti szakaszán több alkalommal is látható, hogy jachtok, motorcsónakok nagy sebességgel közlekednek oda-vissza. Úgy gondolja, hogy egy élővízen ez nem szerencsés, ezzel zavarják a horgászokat is. El lehetne-e helyezni egy sebességkorlátozó táblát?

- Ősszel tapasztalhatják, hogy a közmunkások nagyon szorgosan gyűjtik a falevelet, elsősorban a Fő utcán. Miért csak ott? Meg lehetne-e ezt tenni a mellékutcákban is, hiszen a város nem csak a Fő utcából tevődik össze.

- Az elmúlt években nagyon szépen fel lett újítva a város több játszótere pályázati forrásból. Szépek, dekoratívak, a gyerekek szívesen járnak oda a szülőkkel egyetemben, viszont ezek a játszótéri játékok egy idő után romlanak. Csongrád város tesz-e bejárást, vagy felügyeleti joggal él-e a játszóterek játékainak az alkalmasságát illetően, illetve az elkészülésük után, tudnak-e arra lehetőséget teremteni, hogy a folyamatos karbantartás is adott legyen? Gondol pl. a homokkal való feltöltésre, vagy annak ellenőrzésére.

- Csongrád város körforgalmai kevésbé mondják el a város adottságait, szépségét. Kérhető-e az, hogy az ideérkezők a kőrforgalmon keresztül láthassák a város szépségét, illetve a körforgalmak megjelenését sokkal szebb és dekoratívabb formában tudják megoldani?

- A Tulipán utca és az Óvoda Sportcsarnokra néző oldalánál voltak kihelyezve padok, ahol szívesen üldögéltek az emberek, főként az idősek, de a padok eltűntek. Lehetne-e azokat pótolni, mert a lakosság örülne neki.

Bedő Tamás néhány dologra szeretne reagálni, de összefoglalóan is el fogják juttatni, mert a felvetések döntő része a Városellátóhoz tartozik. Körülbelül 2 éve folyik egy egyeztetési eljárás a „Hullámozni tilos” tábla kihelyezéséről. Az önkormányzat megrendelte a terveket, a tervező beadta, egyelőre az illetékes hatóságtól, a Vízirendőrségtől még nem kapták meg az engedélyt a kihelyezésre. Ez a tábla lenne arra hivatott, hogy olyan sebességre késztesse a Fahíd és Körös-torok belső szakaszán közlekedőket, hogy ne keltsenek hullámot. Valószínűleg ez a forgalom át fog tevődni a Körösre, illetve a Körös-torok alatti szakaszra. Legutóbbi információja dr. Ördögh József tervezőtől, hogy a Szolnoki Vízirendészetnél van az ügy, Ők adják ki a végső engedélyt. Az engedély megérkezését követően kihelyezik a táblát.

Alapvetően az lehet a probléma, hogy ez mindenféle hajótípust korlátozhat, így az áruszállító uszályokat is.

Játszóterekre vonatkozóan van karbantartási szabályzat. Három év a garancia. A játszótér akkor tölti be funkcióját, ha azt használják. A gond az, hogy elég nehéz elválasztani az anyagminőségi hibát a használatból eredő meghibásodástól. Van hová fejlődnünk. A költségvetés korábban és most is évi 5 mFt-ot tartalmaz a karbantartásra. Alpolgármester úr fogja megválaszolni. Elképzelhető, hogy a játszóterek karbantartását ki fogják szervezni egy vállalkozónak, és az lesz a megnyugtató megoldás.

A lombeltakarítással kapcsolatban elmondja, hogy meglátása szerint mindenki kibírja, ha 2-3 napig nincs összetakarítva a Fő utcán a falevél. Viszont a város más részein, a buszpályaudvar környékén, az Ének-Zenei általános iskola környékén, és több helyen a városban megkezdődtek ezek a munkálatok. Egy harmadik lombszívó is beállításra került, de tonnában és százköbméterekbe mérhető az a lombmennyiség, amit már eddig elszállítottak. Egyelőre csodát senki sem várjon, mert lehet, hogy rügyfakadásig folyamatosan hordani fogják a városból a levelet. Viszonylag egyszerre hullott le a levél, jelenleg is folyik az eltakarítása. Remélhetőleg el fognak jutni a bökényig is.

A Tulipán utcai padok kihelyezését egyeztetni fogják a területi képviselővel és Rostáné Hajdú Erzsébettel, hogy melyik részre gondolnak, mert tudnak beszerezni padot.

Amire most nem sikerült válaszolni, arra írásban adnak választ.

Ötvös Sándor Csongrád, Bökényalj út 2.

A Kéttemető út bal oldalán lévő, un. öregtemető állapotával kapcsolatban kérdezi, hogy az a város tulajdona-e? Mindenki tapasztalhatta, ha arra járt, hogy nagyon elhanyagolt állapotban van. Most Mindenszentekkor kihelyezett egy táblát a bejáratnál, amire ráírta, hogy „ez a temető jelenlegi állapotában kegyeletsértő és a város szégyene”.

Kérdezi, nem lehetne-e ezzel valamit kezdeni. Tudja, hogy pénzbe kerül, de esetleg pályázati forrásból egy kegyeleti parkot lehetne-e ott kialakítani? Példaként említi a mindszenti elhagyott temetőt, ahol a fejfákat meghagyták, befüvesítették, fásították.

Az ő nagyszülei is az öregtemetőben nyugszanak, minden évben utat kell vágni a sírhoz és évről-évre látják, hogy egyre leromlottabb állapotba kerül, elektronikai hulladékokat, mindenfajta szemetet hordanak oda, feltételezhetően a környékről. Nyomatékosan kérdezi, nem lehetne-e valamit kezdeni ezzel a temetővel. Van benne egy legalább 160 éves feszület is. Ha a temető rendbetételre kerül, a feszület felújításához 200 eFt-tal hozzá tud járulni.

Bedő Tamás: Kapott hasonló megkeresést és a Mindenszentek alkalmából megpróbált bejutni, mert neki is van hozzátartozója ott. A temető állapota valóban kritikán aluli, de valamiért az ilyen nagyságú településeket, mint Csongrád, nem sikerül olyan helyzetbe hozni, hogy temető témájú pályázaton vegyenek részt. A „Magyar falu” program keretében lehet pályázni kifejezetten temetők felújítására, de a városoknak nem, sőt, ha bárminemű ilyen munkát végeznének, temetőkre valamiért ez tiltva van.

Azt nem tudja megígérni, hogy a temető teljes területe fel fog szabadulni, mert a Városellátónál főállásban dolgozó emberek egyszerre nem tudnak egyszerre húszhelyen lenni. Megkezdik a temető rehabilitálását, hogy legalább méltó kép fogadja az embereket, de ez legalább 2-3 éves folyamat lesz, attól függően, mennyi költségvetési forrást tudnak erre félretenni. Jövőre ugyanis szeretnék a ravatalozót felújítani, ami egy jelentősebb összeg lesz, de úgy gondolja, hogy lesz néhány millió forint arra, hogy vállalkozókat megbízva, elinduljon az öregtemető tisztántartása. Most nem csak azért kegyeletsértő, ahogy kinéz, hanem azoktól a hulladékoktól-és tevékenységektől, amik ott vannak, nem feltétlenül szolgálják a közbiztonságot. Jövőre ebben lesz intézkedés.

Hankó Zoltán

- Csongrád kerékpáros városnak mondható. A kerékpárút csongrádi szakaszán többször tapasztalják a takarítás hiányát, sok helyen van ott – sok esetben még a tavalyi – az avar, vannak fagyökér felnyomódások, a bokrosi városrészen belül olyan éles törés van az úton, ami felütéses defektet is okozhat, Felgyő felé a csongrádi szakaszon is látható olyan felnyomódás a fagyökér miatt, ami szintén balesetveszélyes lehet. Sok esetben a fák, illetve a kerékpárút melletti növényzet ránőtt az útra, a fű beborítja az utat. A KRESZ tábla féléve ki van dőlve, félig az útra. Jó lenne ezeket karbantartani.

A Tisza gáton, a kiserdő körül ki van rakva az arra közlekedők részére egy elsőbbségadás kötelező tábla. Nem tudja, hogy a szüleivel arra sétáló 4-5 éves, aki előre szalad, hogyan fogja ezt értelmezni. A kiserdőbe többször mennek le autóval, ezért az ő tájékoztatásukra ki kellene helyezni egy arra figyelmeztető táblát, hogy az útjukat egy kerékpátút, gyalogosforgalom keresztezi.

A szentesi híd előtt ki van rakva egy 70-es sebességkorlátozó tábla, de soha, senki sem nézi. Számára az volt feltűnő, hogy egy iskolás csoport átkeléséhez kellett egy katona és két rendőr. Mindenképpen lassítani kellene ott a forgalmat, mert sok kerékpáros közlekedik a két város között.

Érdemes lenne a városnak megpályázni egy olyan értéket, ami a Tisza gáton megy Csongrádtól egészen Baksig. Ennek a kerékpárútnak egy része 2005. körül lett átadva, viszont ennek van kétnyomos része is betonlapokból, ami nem minden kerékpár közlekedésére alkalmas.

Bedő Tamás: Kerékpárút karbantartására 5 mFt van évente betervezve a költségvetésben. Döntően fafelnövések eltávolítására, az út tisztítására. Az önkormányzat most úgy döntött, hogy - hogy egységes legyen a bokrosi útig a kerékpárút karbantartása – együttműködési megállapodást köt a fateleptől a zöldkeresztig terjedő szakasz fenntartására. Tekintve, hogy a városhatárától a 451-es úton a Vándortanya előtt, majd utána lefele egészen Bokrosig terjedő szakasz állami fenntartás, így erre megbízást adtak, hogy egységes legyen a fenntartás.

A Felgyő felé tartó kerékpárúton korábban volt helyreállítás, a felvetett problémákat megvizsgálják, és a fafelnövéseket eltávolítják. Tervbe van véve a kerékpárút fokozatos felújítása. A Magyar falu pályázatban Felgyő tudott pályázni kerékpárútra, mi még nem tudunk kerékpárútra pályázni, csak saját erőből tudjuk rendben tartani.

Az önkormányzat további kerékpárút fejlesztéseket nem tervez, mert úgy néz ki, hogy ezek átkerültek államiba. A 451-es számú főút komplett felújítási programjában a legfontosabb elem, ami a kerékpárosokat érinti, a Tiszai átvezetés, ami nem szintbeli átvezetés lesz, hanem lejön a kerékpárút a gátról és az út alatt egy kerékpáros alagúton lesz átvezetve a túloldalra. A híd után a szentesi részen szélesítés lesz az ártéren és arra egy új kerékpárút épül és úgy megy rá az út. Ez az első ütem, a második, amikor majd esetleg Nagytőke, Magyartés felé is át lesz vezetve. Ez közel félmilliárdos munka, nem az önkormányzat költségvetését érinti, benne van a megyei önkormányzat kerékpárfejlesztési stratégiájában, valamint tartalmazza a 451-es út 11,3 milliárdos felújítása is.

A 451-es úton, a bokrosi kereszteződéstől kifele, a megyehatárig, ez a terv tartalmaz egy kerékpárutat is, valamint a bokrosi részen, a PEA pályázatból készül – a megye által finanszírozott pályázati alapból - a bokrosi út melletti kerékpárút megyehatárig történő megépítése. Gyakorlatilag a városból majdnem minden közigazgatási határútig ki lehet jutni kerékpáron három év múlva, de a meglévő kerékpárutat is karban kell tartani.

A pályázati eszközöket inkább a városon belül lévő kerékpárútnak a korszerűsítésére, különösképpen a közlekedésbiztonság korszerűsítésére és a bukkanók megszüntetésére szeretnék fordítani. Plusz van egy felgyői kerékpárútjuk, amit jó lenne Baks felé folytatni. Nem a gáton épül a kerékpárút, a tervek szerint Csanytelekig Öregfelgyő és Csanytelek között, Csanytelek átvezetéssel, Csanytelek és Baks között fog épülni egy út, ami lehet, hogy inkább a Tiszagáton fog menni és úgy tér vissza. A megyei önkormányzat stratégiájában az van, hogy Szeged és Csongrád között meglegyen a kerékpáros összeköttetés. Ópusztaszerig már megvan, ez lesz a következő ütem, ez megyei programként fut.

A későbbi építkezéseknél figyelni kell rá, hogy ami fát lehet, ne feltétlenül megőrizzenek, hanem ha szükséges, inkább kivágjanak, mert később sokkal több gondot fog okozni és a vége mégis csak a kivágás lesz. A Bokros felé vezető út mellett az lett volna a terv, hogy minél több fa maradjon meg, de így felnyomja a kerékpárutat és teleszórja tüskével a meglévő útpályát.

Hankó Zoltán: Sokkal többet kellene javítani, érti az 5 mFt-os éves limitet, de ezek a bukkanók sokszor balesetveszélyesek, még a Fő utcán is. Érdemes lenne átgondolni, hogy valóban úgy kell a Fő utcán mennie a kerékpárútnak, mint ahogyan most megy? Lehet, hogy fel kellene frissíteni a 90-es évek végén 2000-es évek elején megépített utakat.

Bedő Tamás: Évek óta visszatérő probléma a Szőlőhegyi utca gépjármű és kerékpárforgalmának elválasztása, ami az út adottságai miatt szinte lehetetlen. Ugyanez a probléma a Fő útcán is. Átrakhatjuk a túloldalra a kerékpárutat, csak semmivel sem leszünk előrébb. Továbbra is a jelenlegi helyén kell hagyni, de az útkereszteződéseket korszerűsíteni kell, amiről a rendőrkapitánysággal folyamatos az egyeztetés. A vidéki autósokkal fordul elő gyakrabban, hogy nem veszik észre a kerékpárutat jelző táblát. Az is fontos lenne, hogy a kerékpárosok is vegyenek arról tudomást, hogy nem mindig nekik van elsőbbségük. Csongrád az egyetlen város, ahol a kerékpárosnak elsőbbsége van az autóssal szemben, ezért van sok baleset. Más településeken mindig az autónak van elsőbbsége a kerékpárossal szemben. A közúttal egyeztetés lesz abban, hogy pl. a Zsinór utca végén hogyan tudnák úgy elhúzni a sávokat, hogy egy autónyi hely legyen. Erre már elkészültek a tervek. Az elmúlt félórában felsorolt kommunális feladatok 150 mFt-ba kerülnek. A város éves kommunális adóbevétele 33 mFt. Csak szúnyogirtásra költöttek 24 mFt-ot ez évben, a gyepmesteri telep működtetésére több, mint 10 mFt-ot. Elég sok pénzt raknak bele az egyéb bevételeikből is, amire lehet, pályáznak. Ha minden évben el tudnak költeni 5 mFt-ot a játszóterekre, vagy a kerékpárutak karbantartására, annak meg kell látszódnia, de 5 mFt-ból nem fogják tudni kitakarítani az Öregtemetőt, az egy komolyabb kiadás, de annak a felmérése is folyamatban van. Elvileg a költségvetési kerettárgyalásokra meg lesz a felmérése a kerékpárutak és csapadékcsatornák hosszának, amiket vállalkozókon keresztül szeretnének megvalósítani, hogy időben legyenek elvégezve ezek a munkák. Úgy gondolja, hogy lesz előrelépés benne, és remélhetőleg két éven belül megindulnak ezek a fejlesztések. Kéri Hankó Zoltántól, hogy ha meghibásodásokat látnak, azt jelezzék, és ha olyan, akkor egy vállalkozóval lesz egy keretszerződés, aki megy és elvégzi a munkát.

Hankó Zoltán: Szokták jelezni, de azt kellene megnézni, hogy valóban szükség van-e kerékpárútra, mert ez országosan is probléma, mert amikor megépítenek egy kerékpárutat, utána nincs pénz a takarítására, a karbantartására, mert oda speciális gép kell. Kerékpáros klubtagok tudnának tanácsot adni, a tapasztalatukat megosztani.

Gyovai Gáspár: Önkormányzati szinten nem terveznek kerékpárút fejlesztést, megyei szinten próbálják a pályázati lehetőségeket kihasználni. Teljes mértékben egyetért azzal, hogy a kerékpárutak helyzete országos szinten nincs kezelve. A közutaknak a KPM a kezelője, aki rendszeresen ellenőrzi az úthálózatot, ha kell, javítja. Megyei szinten javasolni fogják a minisztérium felé, hogy a KPM-hez hasonló szervezetet kellene létrehozni a kerékpárutak fenntartására is. A Közút is igyekszik a rábízott feladatot a lehetőségeihez képest teljesíteni, de valószínűleg elsősorban a közutakra kell nagyobb hangsúlyt fektetnie, mert gazdasági szempontból fontosabb, bár ilyen mércét nem lehet felállítani.

Rostáné Hajdú Erzsébet:

Csongrádon is több 5 emeletes társasház épült lift nélkül. A lakosság egyre inkább elöregszik, van, aki el tud menni családi házba, de ezt sokan nem tudják megtenni. Utána nézett és tudja, hogy van rá lehetőség, hogy ezekre a házakra külső liftet építsenek. Csongrád városa tud-e ehhez esetleg segítséget nyújtani, mert akik ott laknak nem rendelkeznek súlyos milliókkal, viszont el sem tudnak onnan költözni. Ez egy komoly probléma, és sok embert érint. Kellene rá találni valamilyen megoldást, még ha saját tőkét is raknak a liftépítésbe, akkor is meg kellene keresni a segítségnyújtás valamilyen formáját, pályázat, vagy más lehetőség keretében.

Csongrádon is vannak olyan forgalmas csomópontok, ahol nagyon nehezen lehet a Fő útra kijutni, mint pl. az Ének-Zenei általános iskolánál, vagy a LIDL-nél. Megvalósulnak-e azok a körforgalmak, amelyekről már lehetett hallani?

Bedő Tamás: A körforgalmak biztos, hogy hamarabb megvalósulnak, mint a liftek a bökényben. Egyáltalán nem látja annak pénzügyi lehetőségét, hogy az önkormányzat a liftekhez - azon túl, mint ami a lépcsőházban a tulajdona – hozzájáruljon. Ha ezeket a társasházakat ellátják lifttel, pont annyival fog nőni az értékük, mint a liftberuházás összege. Ez egy valós probléma, mert az ötemeletes házakig egy időben nem volt kötelező a lift építése. Az 5. emeletre felmenni kihívás. Nem is tud most olyan pályázati lehetőségről, ahol utólagos lifttelepítésre lehetne pályázni. Ha lehet, partnerek vagyunk. Ez kisvárosi probléma, mert a nagyobb városokban nem nagyon építettek, csak tízemeletes társasházakat, ahol alapból beépítésre került a lift.

A másik kérdésre az a válasza, hogy a Művelődési Háznál lévő körforgalomnak kész a kiviteli terve. Azt várhatóan a TOP plusz pályázatból szeretnénk megoldani – jövő év második fele – mivel nekünk először fenntartható városfejlesztési stratégiát kell elfogadtatni, ami alapján jogosultak leszünk kb. 3,5 milliárd fejlesztési támogatásra. Azt követően nyújthatjuk be a pályázatokat és ez a Dózsa Gy. tér, Hunyadi tér rehabilitációja kapcsán meglesz.

A másik saját forrásos lesz, az nagyjából 100-120 mFt, azt a jövő évben mindenképpen szeretnék megcsinálni. Ennek a kiviteli tervei jelenleg készülnek. Már az sem olcsó, a beruházás meg végképp nem. Egy un. átjárható körforgalom lesz, ami nem lesz úgy kiemelve, mint egyes körforgalmak. Erre a kamion és távolsági buszforgalom miatt van szükség. Ez a magas összeg nem tartalmazza az egy beton és egy vasvillanyoszlop áthelyezését. A kereszteződés központja kb. 10 m-rel arrébb fog kerülni. A kicserélésük kettő év és mintegy 15 mFt. Akkor sem nagyon tudják, hogy hová lehetne rakni a trafót, mert elégé be van építve az a rész. A kiviteli tervek elkészültéről tájékoztatást fog adni. Hosszú ideig gondolkodtak azon, hogy csak egy jelzőlámpás kereszteződés épüljön, de az 12 órán keresztül okkal, ok nélkül fogná a forgalmat és elég nehéz lenne összehangolni az autós, kerékpáros és gyalogosforgalmat négy irányba és egy besoroló sávra akkor is szükség lett volna, ezért a körforgalom hosszabb távra, jobb megoldás lesz. Remélhetőleg ehhez jövőre hozzá is tudnak kezdeni.

Megköszöni a felvetéseket. A válaszokat írásban is szeretné megerősíteni, Reméli, hogy az itt elhangzott fejlesztésekre a jövő év első negyedévében sor kerül.

Kéri, továbbra is keressék a városvezetést, a képviselőiket kérdéseikkel, problémáikkal. Igyekeznek mindennek megfelelni, de a lehetőségek – főként a pénzügyi – végesek Remélhetőleg a felsorolt beruházásokból minél több fog megvalósulni a lakókörzetükben, vagy városi szinten.

Megköszöni a közmeghallgatás résztvevőinek a megjelenést.

További hozzászólás nem hangzott el.

Bedő Tamás polgármester a közmeghallgatást 15.50 órakor bezárja.

K.m.f.

Bedő Tamás dr. Juhász László jegyző távollétében:

polgármester

dr. Barcsi Judit

aljegyző